Indoneziya elchisi o‘zbekistonliklarni Navro‘z bilan tabrikladi

Indoneziyaning O‘zbekistondagi Favqulodda va muxtor elchisi Mohamad Asruxin o‘zbekistonliklarni Navro‘z bayrami bilan tabrikladi. Bu haqda “Jahon” axborot agentligi xabar berdi.

Mohamad Asruxin O‘zbekistonda Navro‘z bayramiga bo‘lgan e’tiborni baholab shunday degan:
O‘zbekiston Respublikasi mustaqilligining ilk kunlaridan milliy an’analar va boy tarixiy-madaniy merosni tiklash hamda saqlash masalalari davlat siyosati darajasida ko‘tarilgan edi. Jumladan, suverenitet yillarida Navro‘z bayrami qayta tiklandi. Bu borada O‘zbekiston Respublikasi hukumati tomonidan o‘zbek xalqining ko‘p asrlik tarixi va madaniyatining tarkibiy qismi hisoblanuvchi Navro‘z an’analarini saqlash va hurmat qilish bo‘yicha amalga oshirilayotgan ishlarni yuqori baholash mumkin.
Bundan tashqari, elchi 2014-yil — “Sog‘lom avlod yili”da Navro‘z bayrami alohida ahamiyat kasb etishini va uni nishonlash arafasida bolalarning baxti va xotirjamligi ramzi sifatida daraxtlar ekilayotganini ta’kidlagan.
Mohamad Asruxin o‘zbek xalqini bayram bilan muborakbod etib, tabrik so‘zini yakunlagan:
Indoneziya xalqi va hukumati nomidan o‘zbekistonliklarni ushbu ulug‘ bahor ayyomi bilan tabriklayman. O‘zbekiston fuqarolarining farovonligini kuchaytirishga yo‘naltirilgan islohotlarni amalga oshirishda omad tilayman.